L'Eliana celebra la festivitat de Sant Antoni Abat
12 de Gener de 2016

La Regidoria de Festes de l'Ajuntament de l'Eliana i la Clavaria de Sant Antoni de l'Eliana han organitzat un complet programa d'activitats per a celebrar la festivitat de Sant Antoni Abat. A més, ha comptat amb la destacada col·laboració de la Penya del Coet i la Unió Musical de l'Eliana en diferents actes.

L'inici de la festa tindrà lloc el divendres 15 de gener amb el volteig de campanes de l'Església que donarà la benvinguda a uns festejos entre els quals destaquen la gran foguera que prendrà el dissabte 16 de gener, així com la benedicció d'animals i la xocolatà del diumenge 17 de gener.

PROGRAMA D'ACTIVITATS

Divendres 15. L’inici de la Festa. “A Sant Antoni, un pas de dimoni”

A partir de les 19:00 hores: Volteig General de Campanes que donaran el toc de l’inici de la festa, a continuació Passejada de Coets des de la porta de l’església, on es portarà el primer tronc de la foguera pels nostres carrers, avisant de que la festa ja ha començat. El recorregut acabarà a la plaça del País Valencià on plantarem el primer tronc i on prepararem la nostra plaça per a la Cordà Tradicional Infantil per als nostres menuts. Després d’un bon sopar, ens vorem de nou a la plaça a partir de les 23:00 hores per a compartir amb la Cordà Tradicional de Sant Antoni.

Demanem als joves i no tan joves prudència i precaució. La festa ben entesa perdurarà. La mal feta s’acabarà.

Dissabte 16. La vespra de Sant Antoni. “Sant Antoni i el dimoni jugaven al trenta-u, el dimoni va fer trenta i Sant Antoni trenta-u”

8:00 hores de bon de matí els nostres clavaris faran el muntatge de la foguera, i mentrestant els coeters del poble aniran avisant del dia de la vespra pels nostres carrers, amb una tronada despertà de Tro de Bac.

A les 10:00 hores com dicta la tradició, es començarà a cuinar la gran Fesolà, esteu tots convidats a passar-se i observar com es cuina un dels plats gastronòmics més importants de l’hivern.

A partir de les 11:30 hores, cercavila pel nostre poble de Sant Antoni i els Dimonis. Obriu les vostres cases, obriu els vostres comerços, mireu-los fer la danseta i al porquet una ajudeta.

18:30 hores, cavalcada de Sant Antoni, acompanyats per la Banda de la Unió Musical l’Eliana. Pels carrers de costum on anirà l’haca repartint cacaus, tramussos i vi.

19:30 hores, correfocs amb el rapte de Sant Antoni i l’eixida del Drac pels nostres carrers de costum a càrrec dels amics i amigues coeters de la Penya del Coet de l’Eliana

20:30 hores, encesa de la Foguera a la plaça del País Valencià, amb focs d’artifici de gran colorit i a continuació la dansa de Sant Antoni i els Dimonis.

21:30 hores, repartiment de la Fesolà per a 2500 comensals. Tots els veïns i veïnes estan convidats a estar junt a la foguera portant taules, cadires, menjar i beguda, entre altres coses i poder gaudir tots junts d’esta meravellosa nit de Sant Antoni.

Diumenge dia 17. La Festa Gran de Sant Antoni. “Beneït Antoni sagrat excels verge i confessor: feu que ens guarde l'increat de tot foc, mal i dolor”

11:30 hores, cercavila dels clavaris de Sant Antoni amb la Banda de la Unió Musical l’Eliana.

12:00 hores, Santa Missa en honor a Sant Antoni a la l’Església de la Mare de Déu del Carme.

12:45 hores, eixida de la imatge de Sant Antoni Abat i benedicció de tota classe d’animals en el carrer Santa Teresa, on una vegada s’haja passat per la benedicció es repartiran els panets tradicionals de Sant Antoni (es repartiran vora 4000 panets, 1 panet per persona).

13:30 hores, cercavila de Sant Antoni amb tots els animals pels carrers del nostre municipi amb la Unió Musical l’Eliana.

14:00 hores, corretraca i tronada que recorrerà els carrers típics del nostre poble acabant al carrer Puríssima.

17:30 hores, berenar popular amb xocolatà i ensaïmades per a tots (4000 persones aproximadament) al carrer Puríssima.